《赠王南仲》
宋代·周孚

妙语富停蓄，高标邈巉岩。半面逆旅中，知子固不凡。

语离今几时，岁月如惊帆。南谯再相遇，黄尘扑征衫。

握手互叹息，白发不可芟。吾侪与世疏，触事俱殽函。

饥鹰久已疲，狡兔方自毚。二顷可以休，此意神所监。

纵复落痴钝，犹应免贪馋。一语子可思，病马愁辔衔。

寄语同社人，吾将老寒岩。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。